แจ้ง 62 จังหวัด และกรุงเทพมหานคร เฝ้าระวังสถานการณ์ฝนฟ้าคะนอง ลมกระโชกแรง และอุณหภูมิลดลง 14-17 กุมภาพันธ์นี้
กรมป้องกันและบรรเทาสาธารณภัย รายงานว่า จากการติดตามสภาวะอากาศและพิจารณาปัจจัยเสี่ยง ประกอบกับ ประกาศจากกรมอุตุนิยมวิทยา แจ้งว่า ช่วงวันที่ 14-17  กุมภาพันธ์ 2566 บริเวณความกดอากาศสูงกำลังค่อนข้างแรงจากสาธารณรัฐประชาชนจีนระลอกใหม่ จะแผ่ลงมาปกคลุมประเทศไทยตอนบนและทะเลจีนใต้ ในขณะที่ประเทศไทยตอนบนมีอากาศร้อนจะทำให้บริเวณประเทศไทยตอนบน มีพายุฝนฟ้าคะนอง ลมกระโชกแรง และลูกเห็บตกบางพื้นที่ จากนั้นอุณหภูมิจะลดลง กองอำนวยการป้องกันและบรรเทาสาธารณภัยกลาง หรือ กอปภ.ก. จึงได้ประสานแจ้ง 62 จังหวัด ในพื้นที่ภาคเหนือ ภาคตะวันออกเฉียงเหนือ ภาคกลางและกรุงเทพมหานคร เฝ้าระวังและเตรียมพร้อมรับมือสถานการณ์ฝนฟ้าคะนอง ลมกระโชกแรงและอุณหภูมิลดลง ในระหว่างวันที่ 14–17 กุมภาพันธ์นี้ โดยประสานองค์กรปกครองส่วนท้องถิ่น แจ้งเตือนประชาชนในพื้นที่เสี่ยงภัยทราบล่วงหน้า รวมถึงจัดเตรียมเครื่องมือเครื่องจักรกลสาธารณภัยและทีมปฏิบัติการเข้าประจำพื้นที่เสี่ยง ให้พร้อมเผชิญเหตุและช่วยเหลือประชาชนในพื้นที่ทันที ขอให้ประชาชน ติดตามพยากรณ์อากาศและข้อมูลข่าวสาร จากทางราชการอย่างใกล้ชิด โดยเฉพาะผู้ที่อยู่ในพื้นที่เสี่ยงภัย ให้ปฏิบัติตามคำเตือนอย่างเคร่งครัด  โดยสามารถติดตามประกาศการแจ้งเตือนภัยได้ที่แอปพลิเคชัน “THAI DISASTER ALERT” และหากได้รับความเดือดร้อนจากสาธารณภัย สามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” รวมถึง สายด่วนนิรภัย 1784  ตลอด 24 ชั่วโมง